**Az Állatorvostudományi Egyetem**

**Szervezeti és Működési Szabályzata**

**III. kötet**

**A Hallgatói Balesetek Megelőzésével Kapcsolatos és a Bekövetkezett Balesetek Esetén Követendő Előírások**

**Budapest**

**2016**

# 

Az Állatorvostudományi Egyetemi Szenátusa a nemzeti felsőoktatásról szóló 2011. évi CCIV. törvény (Nftv.), a munkavédelemről szóló 1993. évi XCIII. törvény (Mvt.) és a végrehajtásra kiadott 5/1993. (XII.26.) MüM rendelet, valamint a szakmai irányelvek és állásfoglalások figyelembevételével, az Állatorvostudományi Egyetem hallgatóira vonatkozó baleset-megelőzéssel összefüggő munkavédelmi eljárásokat – az Egyetem Szervezeti és Működési Szabályzata III. kötetét képező Hallgatói Követelményrendszer részeként – jelen szabályzat keretében állapítja meg.

# A SZABÁLYZAT HATÁLYA

**1. §**

1. A szabályzat hatálya kiterjed az egyetem valamennyi hallgatójára, oktatójára és a hallgatókkal való kapcsolatban az egyetem valamennyi egyéb munkakört betöltő alkalmazottjára.
2. A hallgatók felvételi alkalmasságához szükséges egészségügyi alkalmassági vizsgálatok szervezése és lebonyolítása a Hallgatói Követelményrendszer részeként kiadott Felsőoktatási Felvételi Eljárás Rendje alapján történik. Az intézmény által előírt egészségügyi és pályaalkalmassági követelményeket a Felsőoktatási Felvételi Tájékoztatóban közzé kell tenni.

# MUNKAVÉDELMI OKTATÁS

**2. §**

1. A hallgatói balesetek megelőzésének egyik legfontosabb eszköze a munkavédelmi oktatás, felvilágosítás. Az Állatorvostudományi Egyetemre beiratkozott valamennyi hallgatónak a tanév megkezdésekor általános elméleti munkavédelmi oktatáson kell részt vennie. Az oktatás során a hallgatókat tájékoztatni kell az egészségük és testi épségük védelmére vonatkozó, valamint az intézményre jellemző tűz- és munkavédelmi szabályokról, beleértve az egyetem által szervezett vagy felügyelt szolgáltatásra, rendezvényre vonatkozókat is. Az oktatási tematika szakmai tartalmát a Kancellári Hivatal hagyja jóvá.
2. A munkavédelmi oktatás megszervezéséért az illetékes rektorhelyettes felelős.
3. Az oktatás történhet írásban vagy szóban, a hallgató által értett nyelven.
4. Az oktatás megtörténtének tényét és tudomásul vételét a hallgató aláírásával igazolja. A munkavédelmi oktatásról készült dokumentációk a Tanulmányi Osztályon kerülnek megőrzésre.
5. Az egyetemre már megkezdett tanév alatt érkező (pl. más felsőoktatási intézményből átvett) hallgatók esetében a munkavédelmi oktatás pótlásáról gondoskodni kell.
6. A veszélyforrások és a biztonsági szabályok, előírások változásairól az érintett hallgatókat tájékoztatni kell úgy, hogy a szükséges változtatások megtételére elegendő idő álljon rendelkezésükre.

**3. §**

1. A munkavédelmi oktatást valamennyi hallgató számára a tantervben kell előírni annál a tantárgynál, amelyhez az szervesen kapcsolódik. Az elméleti tárgyakba épített általános munkavédelmi ismeretek elsajátításáról a tantárgyi vizsga keretében kell a hallgatóknak számot adni.
2. A 2. §-ban és jelen szakasz (1) bekezdésében előírt oktatáson túl a laboratóriumi-, termesztési-, klinikai-, intézeti-, terep- és egyéb speciális gyakorlaton résztvevő hallgatók számára az első gyakorlati foglalkozás alkalmával kell a speciális, adott szakterületre vonatkozó munkavédelmi oktatást megtartani. Az oktatásban az általános ismereteken túl különös hangsúlyt kell fektetni az adott gyakorlat speciális körülményeiből adódó kockázatokra, veszélyforrásokra és az elsősegély-nyújtási teendőkre, valamint a balesetek elkerülésének és az egészségkárosodási kockázatok csökkentésének lehetséges módjainak megismertetésére.
3. Gyakorlati foglalkozáson nem vehet részt az a hallgató, aki speciális gyakorlati munkavédelmi oktatáson nem vett részt.
4. A munkavédelmi oktatás megtörténtének tényét és a biztonsági szabályok tudomásul vételét a hallgató aláírásával igazolja. A jelenléti ívhez csatolni kell az oktatást tartó (gyakorlatvezető) által aláírt munkavédelmi oktatási tematikát.
5. Amennyiben a szorgalmi időszak során a munkakörülményekben lényeges változás következik be, ismételt oktatást kell tartani.
6. A tantárgyi és gyakorlati munkavédelmi oktatás megszervezéséért és végrehajtásáért az illetékes tanszék vezetője a felelős.
7. A gyakorlaton való kötelező részvétel előírásakor figyelembe kell venni a hallgató egészségi állapotát, különös tekintettel a sérülékeny csoportokra (terhes, nemrégen szült, anyatejet adó nők és szoptató anyák, valamint idősödők) és a megváltozott munkaképességű személyekre.
8. Az Állatorvostudományi Egyetemen kívüli intézményben, üzemben folyó gyakorlati képzés esetén – külön megállapodás hiányában – a munkavédelmi oktatást a foglalkoztatónak (amennyiben ez nem lehetséges, a munkavégzést közvetlenül irányító személynek) kell megtartania.
9. A sportfoglalkozások előtt a foglalkozást tartó köteles a hallgatók figyelmét felhívni az általánostól eltérő veszélyforrásokra, illetve a balesetek megelőzésnek lehetséges módjaira.
10. A kollégiumok lakóit beköltözéskor a bentlakáshoz kapcsolódó tűz- és munkavédelmi oktatásban kell részesíteni. Az oktatásnak ki kell terjednie az elektromos és/vagy tűzveszélyes készülékek helyes használatára, valamint az esetlegesen bekövetkező balesetek során szükséges teendők ismertetésére is. Az oktatás történhet írásban vagy szóban, a hallgató által értett nyelven. Az oktatás megtörténtének tényét és a biztonsági szabályok tudomásul vételét a hallgató aláírásával igazolja. Az oktatás megszervezéséért és lebonyolításáért a kollégium igazgatója a felelős.

# VÉDŐESZKÖZÖK, FELSZERELÉSEK BIZTOSÍTÁSA

**4. §**

1. Az egyetemi hallgatókat bármely munkahelyen az adott munkakörben foglalkoztatott dolgozókkal azonos védőfelszereléssel és védőruházattal kell ellátni. A hallgatókat a számukra átadott védőeszközök helyes használatáról ki kell oktatni, és ennek tényét dokumentálni szükséges.
2. Az a hallgató, aki az előírt és részére biztosított védőfelszerelést figyelmeztetés ellenére sem használja, tovább nem foglalkoztatható.
3. Azokon a munkahelyeken, ahol védőoltás kőtelező, annak hiányában a hallgató nem foglalkoztatható. A védőoltások beadása a foglalkozás-egészségügyi szolgálat feladata. A hallgatók kötelesek megjelenni a részükre előírt üzemorvosi vizsgálaton.
4. A munkahelyeket úgy kell kialakítani, hogy a vonatkozó előírások szerint megfelelő számú és méretű szociális helyiség (pl. melegedő, pihenő, öltöző, tisztálkodó- és illemhely) álljon a hallgatók rendelkezésére. Folyamatosan gondoskodni kell kézmosási lehetőségről, az ahhoz szükséges tisztálkodási szerekről és eszközökről. Fertőzésveszély fennállása esetén kézfertőtlenítőt (és szükség szerint bőrvédő szert) is kell a hallgatók számára biztosítani.
5. Amennyiben az adott munkavégzés jellegére vonatkoztatva a jogszabályi előírásokban meghatározott klíma biztosítása műszakilag nem megoldható, a hallgatók egészségének megóvása érdekében szervezési intézkedést (pl. pihenőidők beiktatása) kell tenni, illetőleg a dolgozókkal azonos mennyiségben az előírtaknak megfelelő minőségű védőitalt kell juttatni. A klímafeltételeket és egyéb előírásokat az egyetem Munkavédelmi Szabályzata tartalmazza.
6. Szabadtéri munkahelyen történő munkavégzés esetén biztosítani kell, hogy a hallgatók védve legyenek a szélsőséges időjárás káros következményei ellen és veszély esetén biztonságosan el tudják hagyni a munkavégzés helyét.
7. Minden munkahelyen és műszakban a tevékenység és a munkafolyamatok veszélyességétől, illetve az ott dolgozók számától függően kialakított elsősegélynyújtó felszerelést és a munkavállalók közül kiképzett, elsősegélynyújtásra kijelölt személy jelenlétét kell biztosítani.
8. A hallgatók csak a biztonságos munkavégzésre alkalmas állapotban, a munkavédelemre vonatkozó szabályok, utasítások megtartásával, a munkavédelmi oktatásnak megfelelően vehetnek részt a gyakorlatokon, melynek során kötelesek az alkalmazottakkal és hallgatótársaikkal együttműködni, és munkáját úgy végezni, hogy ez saját vagy más egészségét és testi épségét ne veszélyeztesse.

# FEJEZET RENDKÍVÜLI TEVÉKENYSÉG

**5. §**

1. Munkát csak olyan munkakörülmények között és időtartamban lehet végezni, hogy az a hallgató egészségét, testi épségét ne károsítsa. Abban az esetben, ha egy tevékenység végzésére nem a szokásos helyen, időben és módon kerül sor, vagy vészhelyzet megszüntetésére irányul, akkor az elrendelő vezető köteles kijelölni olyan személyt, aki munkavédelmi kérdésben jogosult intézkedni. A kijelölt munkavédelmi megbízott személyéről az érintetteket tájékoztatni kell.
2. A rendkívüli munkavégzéssel kapcsolatos munkavédelmi oktatást olyan felelős személy tarthatja, aki a rendkívüli helyzet sajátosságaival egyértelműen tisztában van. Az ilyen munkához a rendkívüli munkavégzés körülményeinek megfelelő védőfelszereléseket kell biztosítani.

# KÉSZÜLÉKEK, BERENDEZÉSEK, EGYÉB ESZKÖZÖK ELLENŐRZÉSE

**6. §**

1. A gyakorlatok során a hallgatók által használt készülékeket, eszközöket a gyakorlatvezető minden foglalkozás előtt köteles munkavédelmi szempontból szemrevételezéssel ellenőrizni. Balesetveszélyes, sérült eszközzel, berendezéssel, készülékkel a hallgatók még közvetlen felügyelet mellett sem végezhetnek munkát.
2. Az elektromos berendezéseknél az előzőeken túl évenként villanyszerelői ellenőrzést, valamint átalakítást követően vagy legalább háromévenként (közcélú kommunális- és lakóépület épület esetében hatévenként) érintésvédelmi szabványossági felülvizsgálatot kell végezni. Különös alapossággal kell odafigyelni a nagy igénybevételnek kitett elektromos készülékek, valamint a védőberendezések megfelelő műszaki állapotára.
3. Munkavégzéssel összefüggésben kizárólag a vonatkozó műszaki követelményeknek megfelelő, a biztonsági feltételeket kielégítő berendezések, gépek üzemeltethetőek.
4. Veszélyes munkahely, technológia, munkaeszközök hatókörében hallgató felügyelet nélkül nem tartózkodhat.
5. Külön engedély nélkül tilos a kollégiumban magántulajdonú hőfejlesztő készüléket használni.

.

# HALLGATÓI BALESET BEJELENTÉSE, KIVIZSGÁLÁSA, NYILVÁNTARTÁSA

**7. §**

1. Hallgatói jogviszonyban a gyakorlati képzés során bekövetkezett baleset munkabalesetnek minősül és a munkabalesettel azonos módon kell bejelenteni, kivizsgálni és nyilvántartani.
2. Hallgatói jogviszonyban nem a gyakorlati képzés során bekövetkezett baleset nem tartozik a Mvt. hatálya alá, ezért ezeket a baleseteket az egyetem nem köteles kivizsgálni és bejelenteni, kivéve akkor, ha baleset bekövetkezéséért az egyetem, mint intézmény elháríthatatlan felelőssége megállapítható.
3. Ha az egyetem hallgatóját külföldi szakmai gyakorlata során éri baleset, az egyetem köteles a foglalkoztatáspolitikáért felelős miniszter rendeletében meghatározott rendben a bejelentési és nyilvántartási kötelezettséget teljesíteni.
4. Ha a baleset a hallgatót a szakképesítése megszerzéséhez szükséges gyakorlati képzés során nem az oktatási intézményben éri, munkáltatón az őt foglalkoztatót kell érteni. Ettől az intézmény és a foglalkoztató szerződésben eltérhet. A foglalkoztató munkáltató a hallgatókat ért minden munkabalesetről köteles az oktatási intézményt értesíteni, és a baleset kivizsgálásában való részvételét lehetővé tenni.
5. A munkabaleset bekövetkezésétől számított 3 év után az egyetem a törvényben foglaltak alapján nem köteles a munkabalesetet bejelenteni, kivizsgálni és nyilvántartásba venni.

**8. §**

1. A hallgató az elméleti, vagy gyakorlati képzés során bekövetkezett balesetét, sérülését vagy rosszullétét haladéktalanul köteles jelenteni az oktatójának. Ha ebben akadályoztatva van, akkor a környezetében lévő személyeknek kötelessége ezt megtenni.
2. A foglalkoztatónak a munkaképtelenséggel járó munkabaleseteket haladéktalanul ki kell vizsgálnia és a kivizsgálás eredményét munkabaleseti jegyzőkönyvben kell rögzítenie.
3. Az adott gyakorlat vezetője minden tudomására jutott hallgatói balesetről vagy sérülésről köteles feljegyzést készíteni az erre a célra rendszeresített (tanszéki) baleseti naplóba.
4. A gyakorlat vezetésével megbízott személy minden bekövetkezett balesetet köteles bejelenteni az egyetem munkavédelmi szervezetének (Biztonságszervezési Főosztály), illetve külső foglalkoztató esetében a foglalkoztató képviselőjének. A bejelentésnek tartalmaznia kell az alábbi adatokat:
   1. a sérült neve (ideértve a születési nevet is), anyja neve, társadalombiztosítási azonosító jele (taj-száma), születési helye és időpontja, neme, állampolgársága, lakóhelye (lakcím);
   2. a sérülés időpontját, helyszínét, jellegét, rövid tényállását;
   3. a sérült ellátására tett intézkedést;
   4. annak tényét, hogy a sérült folytatta-e a munkáját.
5. A munkáltatónak minden bejelentett, illetve tudomására jutott balesetről meg kell állapítania, hogy munkabalesetnek tekinti-e. A balesetet az egyetem által megbízott munkabiztonsági szakember, illetve külső foglalkoztatás esetén - egyéb megállapodás hiányában – a foglalkoztató által kijelölt személy vizsgálja ki és minősíti. A munkabaleset kivizsgálásába be kell vonni a gyakorlat vezetőjét, és az adott szervezeti egység munkavédelmi megbízottját is.
6. A munkabalesetek helyszínét, az azzal kapcsolatos berendezéseket, készülékeket stb. a helyszínen a kivizsgálás lezárásáig változatlanul kell hagyni, amennyiben a műszaki mentés ezt lehetővé teszi.
7. A hallgatói balesetek kivizsgálása során beszerzett adatok és megállapítások alapján a munkavédelmi szervezet kiállítja a „Munkabaleseti jegyzőkönyvet”, amelyből megküld:

* 1 példányt a sérültnek vagy törvényes képviselőjének;
* 1 példányt a foglalkoztatónak;
* 1 példányt a foglalkozás-egészségügyi szolgálatnak;
* 1 példányt a társadalombiztosítási kifizetőhelynek (OEP) abban az esetben, ha a hallgató szakmai gyakorlaton végzett munkájáért munkabért kap;
* 1 példányt az oktatási rektorhelyettesnek;

**-** ha a munkaképtelenség meghaladja a 3 munkanapot, akkor 1 példányt a baleset helyszíne szerint illetékes munkavédelmi felügyelőségnek (legkésőbb a tárgyhót követő hónap 8. napjáig).

1. Ha a sérült a munkabaleseti jegyzőkönyv megállapításaival nem ért egyet, a területileg illetékes munkavédelmi hatósághoz fordulhat felülvizsgálatért.
2. Az egyetem munkavédelmi szervezete (Kancellári Hivatal) a vonatkozó jogszabályoknak megfelelően vezeti a munkabalesetek nyilvántartását.

# SÚLYOS MUNKABALESET ÉS KVÁZI BALESET ESETÉN SZÜKSÉGES TEENDŐK

**9. §**

1. A gyakorlat vezetője a hallgatót érintő súlyos munkabalesetet közvetlen felettesének, az oktatási rektorhelyettesnek és az egyetem munkavédelmi szervezetének (Kancellári Hivatal) köteles azonnal bejelenteni.
2. A Kancellári Hivatal a bekövetkezett súlyos munkabalesetet személyesen, telefonon, telefaxon vagy e-mailben köteles haladéktalanul bejelenteni
   1. a területileg illetékes kormányhivatal munkaügyi szakigazgatási szerve munkavédelmi felügyelőségének;
   2. a területileg illetékes rendőrkapitányságnak;
   3. az Emberi Erőforrások Minisztériumának;
   4. a rektornak;
   5. a kancellárnak.
3. Ha az azonnali bejelentési kötelezettség alá eső munkabaleset olyan műszaki berendezésnél történt, amely hatósági felügyelet alá tartozik, akkor a balesetet a területileg illetékes felügyeletnek is haladéktalanul be kell jelenteni.

**10. §**

1. A gyakorlat vezetője köteles az egyetem munkavédelmi szervezetének (Kancellári Hivatal) minden olyan rendkívüli eseményt bejelenteni, amely munkabalesetet okozhatott volna és csak azért nem következett be, mert az adott pillanatban a veszélyzónán belül senki sem tartózkodott.
2. A baleseti helyzetet (kvázi baleset) ugyanolyan módon és gondossággal kell kivizsgálni, mintha valóban baleset történt volna.
3. A kivizsgálásról a kvázi baleset kivizsgálásával megbízott munkabiztonsági szakember jegyzőkönyvet köteles felvenni. A gyakorlat vezetője a jegyzőkönyv alapján megfelelő intézkedéseket tesz vagy kezdeményez a hasonló baleseti veszélyek megelőzése érdekében.

# FOGLALKOZÁSI MEGBETEGEDÉSEK KIVIZSGÁLÁSA

**11. §**

1. A hallgatók körében észlelt foglalkozási megbetegedések, illetve fokozott expozíciós esetek jogszabály szerinti kivizsgálása és bejelentése a foglalkozás-egészségügyi szolgálat orvosának a feladata.
2. Az előző bekezdés nem vonatkozik azokra a bejelentési kötelezettségekre, amelyeket a klinikai orvosok a betegellátás keretén belül tesznek meg.

# AZ EGÉSZSÉG ÉS TESTI ÉPSÉG SÉRELMÉBŐL EREDŐ KÁROK MEGTÉRÍTÉSE

**12. §**

1. Ha a hallgatót a tanulmányai folytatása során nem gyakorlati képzés alatt bekövetkezett balesetéből kár éri, és ezzel egyidejűleg baleset bekövetkezésében az egyetem elháríthatatlan felelőssége megállapítható, akkor az okozott kárt az egyetem, illetve a foglalkoztató köteles megtéríteni;
2. Ha a hallgató tanulmányai folytatása során gyakorlati képzés alatt bekövetkezett balesetéből kár éri, akkor az egyetem, illetve a foglalkoztató a Munka Törvénykönyve szerint köteles a kárt megtéríteni, kivéve, ha ezt az egyetem, illetve a foglalkoztató ellenőrzési körén kívül eső elkerülhetetlen körülmény, vagy kizárólag a károsult elháríthatatlan (pl. vétkes, kötelezettségszegő) magatartása vezetett a balesethez.
3. Nem tartozik a foglalkoztatói felelősség körébe az öngyilkosság és az öncsonkítás, valamint a munkába jövet, illetve a hazafelé menet során történt baleset – kivéve, ha a baleset a foglalkoztató saját vagy bérelt járművével történik –, így a foglalkoztatót kártérítési kötelezettség ezekben az esetekben nem terheli.
4. A baleset kivizsgálásával megbízott munkabiztonsági szakember a balesetről való tudomásszerzést követő 15 napon belül felhívást küld a sérült hallgatónak a kárigény bejelentésére.
5. A kártérítési igényt a kancellár bírálja el, és indokolt döntéséről 15 napon belül írásban értesíti a károsultat.
6. A kártérítési határozat egy példányát meg kell küldeni az egyetem munkavédelmi szervezetének.
7. A hallgatók elleni fegyelmi és kártérítési eljárás részletes szabályairól, beleértve a hallgatót ért kár megtérítését is, a Hallgatói Követelményrendszerben meghatározott hallgatói fegyelmi és kártérítési ügyek elbírálási rendje rendelkezik.

# ÉRTELMEZŐ RENDELKEZÉSEK

**13. §**

1. ***Baleset:*** az emberi szervezetet ért olyan egyszeri külső hatás, amely a sérült akaratától függetlenül, hirtelen vagy aránylag rövid idő alatt következik be és sérülést, mérgezést vagy más (testi, lelki) egészségkárosodást, illetőleg halált okoz.
2. ***Munkabaleset:*** az a baleset, amely a munkavállalót (hallgatót) a szervezett munkavégzés során vagy azzal összefüggésben éri, annak helyétől, időpontjától és a munkavállaló (sérült) közrehatásának mértékétől függetlenül.
3. A munkavégzéssel összefüggésben következik be a baleset, ha a munkavállalót (hallgatót) a foglalkozás körében végzett munkához kapcsolódó közlekedés, anyagvételezés, anyagmozgatás, tisztálkodás, szervezett üzemi étkeztetés, foglalkozás-egészségügyi szolgáltatás és a munkáltató által nyújtott egyéb szolgáltatás stb. igénybevétele során éri. Nem tekinthető munkavégzéssel összefüggésben bekövetkező balesetnek (munkabalesetnek) az a baleset, amely a sérültet a lakásáról (szállásáról) a munkahelyére, illetve a munkahelyéről a lakására (szállására) menet közben éri, kivéve, ha a baleset a munkáltató saját vagy bérelt járművével történt.
4. ***Súlyos munkabaleset:*** az a munkabaleset, amely
   1. a sérült halálát (halálos munkabaleset az a baleset is, amelynek bekövetkezésétől számított 1 éven belül a sérült orvosi szakvélemény szerint a balesettel összefüggésben életét vesztette), magzata vagy újszülöttjének halálát, önálló életvezetését gátló maradandó károsodását;
   2. valamely érzékszerv (vagy érzékelőképesség) és a reprodukciós képesség elvesztését, illetve jelentős mértékű károsodását okozta;
   3. orvosi vélemény szerint életveszélyes sérülést, egészségkárosodást;
   4. súlyos csonkulást, hüvelykujj vagy kéz, láb két vagy több ujja nagyobb részének elvesztését (továbbá ennél súlyosabb esetek);
   5. beszélőképesség elvesztését vagy feltűnő eltorzulást, bénulást, illetőleg elmezavart okozott.
5. ***Munkaeszköz:*** minden gép, készülék, szerszám vagy berendezés, amelyet a munkavégzés során alkalmaznak vagy azzal összefüggésben használnak (kivéve: az egyéni védőeszköz).
6. ***Munkahely:*** minden olyan szabad vagy zárt tér (ideértve a föld alatti létesítményt, a járművet is), ahol munkavégzés céljából vagy azzal összefüggésben munkavállalók (hallgatók) tartózkodnak.
7. ***Munkaképtelen****:* az a munkavállaló (hallgató), aki a balesettel vagy egészségkárosodással összefüggő és gyógykezelést igénylő állapota miatt munkát nem tud végezni, függetlenül attól, hogy erre az időtartamra táppénzben részesül vagy sem.
8. ***Munkavállaló:*** e szabályozás vonatkozásában munkavállalónak kell tekinteni minden olyan hallgatót, akit szervezett munkavégzés keretében, szakmai vagy tantárgyi gyakorlaton, illetve önkéntes munka során foglalkoztatnak.
9. ***Munkáltató:*** a munkavállalót szervezett munkavégzés keretében foglalkoztató. Munkáltatónak kell tekinteni a munkaerő-kölcsönzés keretében átengedett munkavállalót kölcsönvevőként foglalkoztatót, a kirendelt munkavállalót foglalkoztatót, a szakképzés keretében gyakorlati oktatást folytatót. A társadalmi munka esetén munkáltató a társadalmi munka szervezője.
10. ***Szervezett munkavégzés****:* a Mvt. alapján szervezett munkavégzésnek minősül többek között a munkaviszonyban, a közalkalmazotti jogviszonyban, a szakképző iskolákban a tanulói jogviszony keretében a szakmai képzési követelmények teljesülése során, továbbá a tanulószerződés alapján, a hallgatói jogviszonyban a gyakorlati képzés során végzett munka, valamint a közérdekű önkéntes tevékenységről szóló törvény szerinti közérdekű önkéntes tevékenység, és a munkáltató által szervezett (kezdeményezett, irányított vagy jóváhagyott) társadalmi munka.
11. ***Veszélyes:*** az a létesítmény, munkaeszköz, anyag/keverék, munkafolyamat, technológia (beleértve a fizikai, biológiai, kémiai kóroki tényezők expozíciójával járó tevékenységeket is), amelynél a munkavállalók egészsége, testi épsége, biztonsága megfelelő védelem hiányában károsító hatásnak lehet kitéve.
12. ***Veszélyforrás:*** a munkavégzés során vagy azzal összefüggésben jelentkező minden olyan tényező, amely a munkát végző vagy a munkavégzés hatókörében tartózkodó személyre veszélyt vagy ártalmat jelenthet. Veszélyforrások lehetnek különösen:
13. a fizikai veszélyforrás, ezen belül a
    * munkaeszközök, járművek, szállító-, anyagmozgató eszközök, ezek részei, illetve mozgásuk, termékek és anyagok mozgása,
    * szerkezetek egyensúlyának megbomlása,
    * csúszós felületek,
    * éles, sorjás, egyenetlen felületek, szélek és sarkok,
    * tárgyak hőmérséklete,
    * a munkahelynek a föld (padló) szintjéhez viszonyított elhelyezése,
    * szintkülönbség,
    * súlytalanság,
    * a levegő nyomása, hőmérséklete, nedvességtartalma, ionizációja és áramlása,
    * zaj, rezgés, infra- és ultrahang,
    * világítás,
    * elektromágneses sugárzás vagy tér,
    * részecskesugárzás,
    * elektromos áramköri vagy sztatikus feszültség,
    * aeroszolok és porok a levegőben;
14. a veszélyes anyag: minden anyag vagy keverék, amely fizikai, kémiai vagy biológiai hatása révén veszélyforrást képviselhet, így különösen a robbanó, oxidáló, gyúlékony, sugárzó, mérgező, maró, ingerlő, szenzibilizáló, fertőző, rákkeltő, mutagén, teratogén, utódkárosító (beleértve a spontán vetélést, koraszülést és a magzat retardált fejlődését is), egyéb egészségkárosító anyag;
15. a biológiai veszélyforrás, ezen belül a
    * mikroorganizmus és anyagcsereterméke,
    * makroorganizmus (növény, állat);
16. a fiziológiai, idegrendszeri és pszichés igénybevétel.

# FEJEZET ZÁRÓ RENDELKEZÉSEK

**14. §**

Jelen szabályzatot az Állatorvostudományi Egyetem Szenátusa … SZT számú határozatával … napján elfogadta. A hallgatói balesetek megelőzésével kapcsolatos és a bekövetkezett balesetek esetén követendő előírások a Hallgatói Követelményrendszer részeként az aláírást követő napon lépnek hatályba.

**Az Egyetem Szenátusa nevében**

|  |  |
| --- | --- |
| a Szenátus titkára | a Szenátus elnöke |